ขออนุญาตปรึกษาหน่อยค่ะ พอดีสามีโดนแมวข่วนมีเลือดออกค่ะ แมวเคยได้รับวัคซีนแล้วค่ะ ให้สามีไปหาฉีดวัคซีนป้องกันพิษสุนัขบ้าสามีไม่ยอมไปค่ะ แบบนี้จะอันตรายไหมคะ เมื่อประมาณ2เดือนที่แล้วดิฉันก็โดนแมวตัวนี้ข่วนมีเลือดออกเหมือนกันค่ะ แต่ดิฉันได้ไปฉีดวัคซีนป้องกันพิษสุนัขบ้าค่ะ
สวัสดีค่ะ หากโดนแมวข่วนจนมีเลือดออก ก็อาจเสี่ยงต่อการติดเชื้อพิษสุนัขบ้าได้ อย่างไรก็ตาม หากเป็นแมวที่เลี้ยงเอง อาจใช้วิธีเฝ้าสังเกตอาการแมวไปก่อนก็ได้ โดยหากแมวไม่ตายภายใน 4-5 วัน (แมวจะตายเร็วกว่าสุนัข) แสดงว่าแมวไม่ได้เป็นโรคพิษสุนัขบ้า จึงไม่จำเป็นต้องไปฉีดวัคซีนค่ะ แต่หากไม่ใช่แมวที่เลี้ยงเอง หรือไม่สามารถติดตามอาการแมวได้ ก็ควรไปรับการฉีดวัคซีนพิษสุนัขบ้าค่ะนอกจากนี้ แผลที่โดนข่วน อาจเสี่ยงต่อการติดเชื้อบาดทะยักได้ ดังนั้น หากในช่วง 5 ปีที่ผ่านมา ยังไม่เคยฉีดวัคซีนบาดทะยักกระตุ้น ก็ควรฉีดกระตุ้นด้วยค่ะสำหรับบาดแผลที่เกิดจากการข่วน ก็ควรล้างทำความสะอาดด้วยการฟอกด้วยสบู่หรือน้ำยาฆ่าเชื้อ และใส่ยาฆ่าเชื้อ เช่น โพวิโดน ไอโอดีน เป็นต้น และควรหลีกเลี่ยงไม่ให้แผลโดนน้ำจนกว่าแผลจะหายค่ะ